CELEX: 32012R1148
Language: sk
Date: 2012-12-04 00:00:00
Title: Nariadenie Komisie (EÚ) č. 1148/2012 zo 4. decembra 2012 , ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie oxidu siričitého – siričitanov (E 220-228) a 1,2-propándiolalginátu (E 405) v nápojoch vyrábaných z kvaseného hroznového muštu  Text s významom pre EHP

5.12.2012   
            
            
               SK
            
            
               Úradný vestník Európskej únie
            
            
               L 333/37
            
         NARIADENIE KOMISIE (EÚ) č. 1148/2012
   zo 4. decembra 2012,
   ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie oxidu siričitého – siričitanov (E 220-228) a 1,2-propándiolalginátu (E 405) v nápojoch vyrábaných z kvaseného hroznového muštu
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
            
         
               (2)
            
            
               Uvedený zoznam sa môže zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
            
         
               (3)
            
            
               V zmysle článku 3 ods. 1 nariadenia (ES) č. 1333/2008 sa zoznam Únie obsahujúci prídavné látky v potravinách môže aktualizovať buď na podnet Komisie alebo na základe žiadosti.
            
         
               (4)
            
            
               Dňa 30. júna 2011 bola predložená žiadosť o schválenie používania oxidu siričitého – siričitanov (E 220-228) a 1,2-propándiolalginátu (E 405) a bola sprístupnená členským štátom.
            
         
               (5)
            
            
               Z technologického hľadiska existuje potreba používať oxid siričitý – siričitany (E 220-228) a 1,2-propándiolalginát (E 405) v nápojoch vyrábaných z kvaseného hroznového muštu. Oxid siričitý – siričitany (E 220-228) sa pridávajú s cieľom zastaviť oxidáciu a potlačiť množenie mikroorganizmov. Takisto zabraňuje množeniu nežiaducich kvasiniek počas druhotného kvasenia vo fľašiach. 1,2-propándiolalginát (E 405) sa pridáva s cieľom stabilizovať penu, aby nezanikali bublinky oxidu uhličitého, a vznikala tak krémovejšia a dlhšie trvajúca pena.
            
         
               (6)
            
            
               Pre oxid siričitý – siričitany (E 220-228) (3) a pre 1,2-propándiolalginát (E 405) (4) stanovil Vedecký výbor pre potraviny hodnoty prijateľného denného príjmu. Nápoje vyrábané z kvaseného hroznového muštu sú alkoholické nápoje, ktoré sú vzhľadom na svoje vlastnosti porovnateľné s inými alkoholickými nápojmi, akými sú napríklad pivo a sladové nápoje. Konzumácia týchto nápojov sa teda môže považovať za alternatívu ku konzumácii iných alkoholických nápojov, najmä piva a sladových nápojov. Dodatočné vystavenie oxidu siričitému – siričitanom (E 220-228) a 1,2-propándiolalginátu (E 405) založené na tomto novom použití bude naďalej obmedzené a nebude viesť k zvýšeniu celkového príjmu. Preto je vhodné umožniť používanie oxidu siričitého – siričitanov (E 220-228) ako konzervačných látok a 1,2-propándiolalginátu (E 405) ako stabilizátora peny v nápojoch vyrábaných z kvaseného hroznového muštu.
            
         
               (7)
            
            
               V zmysle článku 3 ods. 2 nariadenia (ES) č. 1331/2008 má Komisia požiadať Európsky úrad pre bezpečnosť potravín o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, keď by príslušné aktualizácie nemali mať vplyv na ľudské zdravie. Keďže schválenie používania oxidu siričitého – siričitanov (E 220-228) ako konzervačných látok a 1,2-propándiolalginátu (E 405) ako stabilizátora peny v nápojoch vyrábaných z kvaseného hroznového muštu predstavuje aktualizáciu daného zoznamu, ktorá s najväčšou pravdepodobnosťou nemá vplyv na ľudské zdravie, nie je potrebné žiadať Európsky úrad pre bezpečnosť potravín o stanovisko.
            
         
               (8)
            
            
               Podľa prechodných ustanovení nariadenia Komisie (EÚ) č. 1129/2011 (5) sa zoznam prídavných látok v potravinách stanovený v prílohe II k nariadeniu (ES) č. 1333/2008 v zásade uplatňuje od 1. júna 2013. S cieľom povoliť používanie oxidu siričitého – siričitanov (E 220-228) a 1,2-propándiolalginátu (E 405) v nápojoch vyrábaných z kvaseného hroznového muštu pred týmto dátumom je potrebné stanoviť skorší dátum uplatňovania so zreteľom na toto používanie týchto prídavných látok v potravinách.
            
         
               (9)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. decembra 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 16.
   
      (2)  Ú. v. EÚ L 354, 31.12.2008, s. 1.
   
      (3)  http://ec.europa.eu/food/fs/sc/scf/reports/scf_reports_35.pdf.
   
      (4)  http://ec.europa.eu/food/fs/sc/scf/reports/scf_reports_32.pdf.
   
      (5)  Ú. V. EÚ L 295, 12.11.2011, s. 1.
   
      PRÍLOHA
      V časti E prílohy II k nariadeniu (ES) č. 1333/2008 sa v kategórii potravín 14.2.8, Iné alkoholické nápoje vrátane zmesí alkoholických nápojov s nealkoholickými nápojmi a liehovinami s obsahom alkoholu nižším ako 15 %, vkladajú v číselnom poradí tieto položky:
      
         
                      
                  
                  
                     „E 220-228
                  
                  
                     Oxid siričitý – siričitany
                  
                  
                     20
                  
                  
                     (3)
                  
                  
                     iba v nápojoch vyrábaných z kvaseného hroznového muštu
                  
                  
                     Obdobie uplatňovania:
                     od 25. decembra 2012.
                  
               
                      
                  
                  
                     E 405
                  
                  
                     1,2-propándiolalginát
                  
                  
                     100
                  
                  
                      
                  
                  
                     iba v nápojoch vyrábaných z kvaseného hroznového muštu
                  
                  
                     Obdobie uplatňovania:
                     od 25. decembra 2012.
                  
               
                      
                  
                  
                      
                  
                  
                     
                                 (3):
                              
                              
                                 Najvyššie prípustné množstvá vyjadrené ako SO2 sa vzťahujú na celkové množstvo, dostupné zo všetkých zdrojov, pričom obsah SO2 menší ako 10 mg/kg alebo 10 mg/l sa považuje za nulový.“